Kereseti kérelem elbírálása jogsértő az el nem bírált kereseti kérelem a régi Pp 213. § 

BH2018. 83.
A jogerős ítélet sérti az ítélet teljességének követelményét, ha nem meríti ki a felperes perben érvényesített valamennyi kereseti igényét [1952. évi III. tv. 3. § (1)-(2) bek., 213. § (1) bek.].
A felülvizsgálat alapjául szolgáló tényállás
[1] A felek úgy ismerték meg egymást, hogy a III. rendű alperes fát vágott a felperesnél. A felperes korrepetálni kezdte a II. és III. rendű alperes fiát, az akkor még kiskorú I. rendű alperest, aki tévézni is átjárt hozzá, és eljártak szórakozni is. A felperes tudott arról, hogy a II. és a III. rendű alperes házassága megromlott. A felperes volt a tulajdonosa az M. város, V. u. 29. szám alatti, 30135/7 helyrajzi számú 961 m2 területű, lakóházas - két szoba, galéria, konyha, fürdőszoba, előszoba, spájz helységekből álló - ingatlannak. A I. rendű alperes tulajdonában állt, szülei, a II. és a III. rendű alperesek haszonélvezeti jogával terhelten a M. város, K. utca, 75906/12 helyrajzi számú zártkerti szántó ingatlan 978/10807 tulajdoni hányada. Az elkerített illetőségén lévő, folyosó, tornác, fürdőszoba, konyha, három szoba helyiségből álló lakásban az alperesek laktak. A felek 2012. november 27-én csereszerződést kötöttek, a felperes és az I. rendű alperes között elcserélt ingatlanok értékét azonosan, 2-2 millió forintban állapították meg. A szerződés szerint a V. utcai ingatlanba a tulajdonos I. rendű és a haszonélvező II. rendű alperes költözik, a tulajdonos felperes K. utcai ingatlanát a III. rendű alperessel használja és egy szobát fenntart az I. rendű alperes részére. A K. utcai ingatlant a felek 2012. december végéig a szerződés szerint lakták: a felperes használta a nagy szobát, az I. rendű alperes a neki fenntartott, a III. rendű alperes a középső szobát. A jegyző az adó- és értékbizonyítványban a V. utcai ingatlant 4 000 000 forintra, a K. utcai ingatlant 2 400 000 forintra értékelte. Erre tekintettel a felek 2012. december 18-án a csereszerződést kiegészítették azzal, hogy a felperes lemond a javára megállapított 1 600 000 forint értékkülönbözetről. Az okiratokat ügyvéd szerkesztette és ellenjegyezte, a kiskorú I. rendű alperes helyett és nevében eseti gondnok is aláírta, a gyámhatóság jóváhagyta. Egy alkalommal a II. rendű alperes a feltehetően ittas I. rendű alperest a padlón, a hányásában fekve találta. Ekkor az I. rendű alperest magával vitte és megtiltotta, hogy a felperessel kapcsolatba lépjen. A felperes ezt követően, 2013. januárban, az ingóságait részben hátrahagyva, a K. utcai ingatlanból elköltözött.

A kereseti kérelem és az alperesek védekezése
[2] A felperes 2014. augusztus 27-én fordult bírósághoz, a keresetében a kiegészített csereszerződés semmisségének a megállapítását, az eredeti állapot helyreállítását, és az alperesek kötelezését kérte ingóságainak a kiadására vagy az értékük megtérítésére.

[3] Az alperesek az ellenkérelmükben a kereset elutasítását kérték.

Az első- és másodfokú ítélet
[4] Az elsőfokú bíróság az ítéletében az I. rendű alperest ingóságok kiadására, több ingó ellenértékének a megfizetésére, három ingóságnak a II. rendű alperessel egyetemleges kiadására kötelezte, ezt meghaladóan a keresetet elutasította. Az elsőfokú bíróság az ítéletének az indokolásában rögzítette, hogy a felperes az alperesekkel egyezően nyilatkozott a K. utcai ingatlanba történt átköltözéséről. Értelmezhetetlennek tartotta a felperesnek a keresetlevélben előadott azon tényállítását, miszerint a S. A. tulajdonaként nyilvántartott részilletőségébe költözött be. A Polgári Törvénykönyvről szóló 1959. évi IV. törvény (a továbbiakban: Ptk.) 201. § (2) és (4) bekezdése, a (2) bekezdés b) pontja, a 207. § (1) bekezdése, a 236. § (1), (3) bekezdése, a 326. § (2) bekezdése felhívásával megállapította, hogy a felperes a jogellenes fenyegetésre és a feltűnő értékaránytalanságra hivatkozással a csereszerződés megtámadásával elkésett.

[5] A másodfokú bíróság a felperes fellebbezése folytán hozott jogerős ítéletével az elsőfokú bíróság ítéletének fellebbezéssel nem támadott rendelkezéseit nem érintette, a fellebbezett részét helybenhagyta. A másodfokú bíróság az ítéletének az indokolása szerint az elsőfokú ítéletet a Pp. 253. § (2) és a 254. § (3) bekezdése szerint az indokai alapján hagyta helyben. Kiemelte a fellebbezéssel kapcsolatban azt, hogy a csereszerződésben a felek a szerződés tárgyában, a ténylegesen birtokba adott ingatlanok cseréjében egyértelműen megállapodtak. Ha a felperes a fellebbezése szerint nem a csereszerződés szerinti ingatlanrészt vette birtoka, az nem a szerződés semmisségét eredményezte, nem megtámadási ok, hanem az alperesek kötelezését kérhette volna a szerződés teljesítésére. A megtévesztéssel, a fenyegetéssel és a feltűnő értékaránytalansággal kapcsolatos hivatkozások tekintetében az elsőfokú bíróság azt helytállóan rögzítette, hogy a felperes az igény érvényesítésével elkésett. Abban a kérdésben nem osztotta az elsőfokú bíróság álláspontját, hogy a felperes részéről a büntető feljelentés, majd az eljárás az elévülés nyugvását eredményezte. A másodfokú bíróság szerint a felperes az elsőfokú eljárásban tisztességtelenségre vagy nyilvánvalóan jó erkölcsbe ütközésre nem hivatkozott, így a fellebbezési előadása a Pp. 235. § (1) bekezdésébe ütközött. Ugyanakkor a lefolytatott bizonyítás és a megállapított helyes tényállás alapján ilyennek a csereszerződés nem minősülhetett.

A felülvizsgálati kérelem és ellenkérelem
[6] A felperes a felülvizsgálati kérelmében az elsődleges keresetét fenntartva a jogerős ítélet megváltoztatását, a csereszerződés semmisségének a megállapítását, az eredeti állapot helyreállítását, másodlagosan a jogerős ítélet hatályon kívül helyezését és az elsőfokú bíróság megismételt eljárás lefolytatására utasítását kérte. Megsértett jogszabályként a Pp. 8. § (1) bekezdését, a 206. § (1) bekezdését, a Ptk. 5. § (2) bekezdését, a 98-99. §-ait, a 112. § (1) bekezdését, a 114. § (2) bekezdését, a 200. § (2) bekezdését jelölte meg. Fenntartotta azt a kereseti tényállítását, hogy nem az I. rendű alperes tulajdonában álló, a II. és a III. rendű alperesek haszonélvezeti jogával terhelt m.-i 75906/12 helyrajzi számú zártkerti ingatlan 978/10807, elkerített - folyosó, tornác, fürdőszoba, konyha, három szoba helyiségből álló - tulajdoni hányadát, amelyhez garázs is tartozik, hanem a 75322 helyrajzi számú ingatlan S. A. tulajdonaként nyilvántartott részilletőségét kapta meg. A felek nem a birtokba adott ingatlanok cseréjében állapodtak meg. A jogerős ítélet indokolásától eltérően az adó- és értékbizonyítvány a teljes ingatlanra vonatkozik, a fizetési meghagyásban a forgalmi érték téves. Már az elsőfokú eljárásban is hivatkozott a Ptk. 200. § (2) bekezdésére, a szerződés tisztességtelenségére, jóerkölcsbe ütköző voltára a csereszerződés kiegészítésébe foglalt, az értékkülönbözetről lemondó, téves adatokat tartalmazó nyilatkozatára hivatkozással. Tisztességtelen a szerződés a csere tárgya, az értékük különbözete miatt és a tulajdoni illetőség, a birtoklás, a használati és rendelkezési jog jelentős korlátozása is.

[7] Az I-II. rendű alperesek a felülvizsgálati ellenkérelmükben a jogerős ítéletet kérték hatályában fenntartani.

A Kúria döntése és jogi indokai
[8] A felülvizsgálati kérelem alapos.

[9] A Kúria a per iratai alapján megállapította, hogy a felperes már a keresetlevelében hivatkozott a szerződés jogszabályba ütköző voltára. A perben a keresetét úgy pontosította, hogy megsértett jogszabályként megjelölte az 1994. évi LV. törvény 4. § (2) bekezdését, majd a rendelkezési joga sérelmére hivatkozással a Ptk. 114. §-át, a joggal való visszaélésre hivatkozással a Ptk. 5. § (2) bekezdését (21. sorszám). A keresetének újabb pontosításakor felhívta a Ptk. 200. § (2) bekezdését is, a megtámadási - a jogerős ítélettel érdemben elbírált - keresetét pedig másodlagos kereseti kérelemként tartotta fenn (22., 35., 38., 41., 45. sorszám). Az elsőfokú bíróság az ítéletében az érvénytelenségi keresetet ennek megfelelően rögzítette, azonban azt kizárólag a megtámadási határidőben érvényesíthető relatív érvénytelenségi okok vizsgálatával utasította el. A felperes az érvénytelenség tekintetében a semmisség megállapítása iránti - érdemben el nem bírált - elsődleges keresetére terjesztett elő fellebbezést.

[10] A Kúria megállapította, hogy a felperes terjesztett elő kereseti kérelmet a perben a Ptk. 234. § (1) bekezdése szerint határidő nélkül hivatkozható érvénytelenségi okként a 200. § (2) bekezdése alapján a felülvizsgálati kérelemben is megjelölt jogszabálysértésre és arra hivatkozással, hogy a kiegészített csereszerződés nyilvánvalóan jóerkölcsbe ütközik. A Kúria megállapította, hogy a jogerős ítélet a felülvizsgálattal támadott, a szerződés érvénytelenségének a megállapítására irányuló kereseti kérelmet elutasító részében jogszabálysértő, sérti az ítélet teljességének a Pp. 213. § (1) bekezdésben megfogalmazott törvényi, a kereseti kérelemhez kötöttség Pp. 3. § (1)-(2) bekezdéseiből is következő eljárási követelményét, mert a jogerős ítéleti döntés nem meríti ki a felperes perben érvényesített valamennyi kereseti igényét, az eljárt bíróságok az elsődleges kereseti kérelméről nem határoztak. Ennek elmulasztása olyan eljárási szabálysértés, amelynek az ügy érdemi elbírálására lényeges kihatása volt.

[11] A felperes a perben tárgyi keresethalmazatban érvényesítette az igényeit. A szerződés érvénytelenségének a megállapítására előterjesztett elsődleges és másodlagos kereseti kérelmei egymással (szükségszerűen) az eshetőlegesség viszonyában állnak, az ingóságokkal kapcsolatos igénye önálló, az előzőekkel valóságos tárgyi keresethalmazatot alkot. Az ingóságok kiadása, illetve a pénzegyenértékének megfizetése tárgyában hozott ítéleti rendelkezés jogerős. A felülvizsgálati eljárásnak a tárgya kizárólag az elsődleges kereset tárgyává tett igény volt, amelyről érdemben sem az elsőfokú, sem a másodfokú bíróság nem döntött. Ezért ebben a keretben a Kúria a jogerős ítéletet az elsőfokú bíróság ítéletére is kiterjedően hatályon kívül helyezte, az elsőfokú bíróságot utasította új eljárásra és új határozat hozatalára.

[12] A Kúria az új eljárás lefolytatására vonatkozóan kötelező utasításokat adja: Az eshetőleges elsődleges és másodlagos érvénytelenségi kereseti kérelmeket a felperes által meghatározott sorrendben kell elbírálni, ez felel meg a 2/2010. (VI. 28.) PK vélemény [Az érvénytelenségi perekben felmerülő egyes eljárásjogi kérdésekről] 6. a) pontjában kifejtetteknek is: Ha a fél a keresetében semmisségi okra hivatkozik, a bíróságnak elsőként azt kell vizsgálnia. A bíróság csak ennek eredménytelensége esetén térhet át a fél által felhozott megtámadási okok, vagy egyéb igények megalapozottságának vizsgálatára. A Legfelsőbb Bíróság a Pfv.VI.20.009/2000/2. és a Kúria a Pfv.I.20.489/2013/4. számú határozataiban is kifejtettek szerint az eshetőleges (eventuális) kereset esetében a tárgyi keresethalmazat látszólagos: a felperest több olyan igény illeti meg, amelyek közül az egyiknek a sikeres érvényesítése kizárja másodlagos - és esetleges további - igény teljesítését, de az elsőként megjelölt igény teljesíthetetlensége nem zárja ki a további igények érvényesíthetőségét. A felperes ilyen esetben másodlagos (és további) kereseti kérelmét az elsődleges kereseti kérelem elutasításának esetére terjeszti elő: ha a bíróság helyt ad az elsődleges kereseti kérelemnek, a másodlagos kereseti kérelem tárgytalanná válik, ha viszont az elsődleges kereseti kérelmet elutasítja, érdemben kell döntenie a másodlagos kereseti kérelem tárgyában. Ennek megfelelően az elsőfokú bíróságnak az új eljárásban először a felperes elsődleges kereseti kérelme tárgyában kell tárgyalnia és döntenie. Ennek alaptalansága esetén részítélet hozatalának sincs helye, át kell térni a másodlagos kereset tárgyalására. A 2/2010. (VI. 28.) PK vélemény 3. a) pontjához fűzött indokolás szerint a bíróság azzal jelzi a félnek, hogy a következő kérelem vizsgálatára tér át, hogy felhívja az ezzel kapcsolatos bizonyításra. A 3. a) pontban kifejtettek szerint a Pp. 3. § (3) bekezdésében foglalt tájékoztatási kötelezettsége mindig a konkrétan vizsgált kérelem vonatkozásában áll fenn. A Kúria egyetértett a másodfokú bíróság álláspontjával abban a kérdésben, hogy a felülvizsgálati kérelemben is felhozott az a körülmény, miszerint a felperes nem a csereszerződés szerinti ingatlanrészt vette birtokba, a szerződés érvényességét nem érinti, a nem szerződésszerű teljesítés hibás teljesítésnek minősül. (Kúria Pfv. VI. 22.462/2016.)
